Torkil Veyhe í polkaprikkutu fjallatroyggjuni 2018-06-09 18: 45 Ingi Samuelsen Hóast liðið varð rakt av óhappi, eydnaðist tað føroyska súkklaranum Torkil Veyhe at varðveita oddasessin í kappingini um fjallastigini. Men hann misti annað plássið í samlaðu kappingini, og liggur nú á triðja plássi. Team Virtu Cycling skrivar á heimasíðu síni, at liðið var so óheppið á triðja degi í fronsku súkklukappingini Ronde de l’ Oise, at allir súkklararnir á liðinum vóru við í einum hópdøtti tá 25 kilometrar vóru eftir á mál. Ein av liðfeløgunum mátti flytast á sjúkrahús og er ikki við í kappingini meira. Hinir stríddust seg fram til oddin aftur í eini roynd at verja annaðplássið hjá Torkili Veyhe. Við góðari hjálp eydnaðist tað at fáa Torkil Veyhe upp til høvuðsbólkin aftur, skrivar heimasíðan, og hann kom í mál nøkur fá sekund eftir vinnaran, Fred Wright frá bretska landsliðnum, sum við hjálp av bonussekundum eisini tók annað plássið frá Torkili. Norðmaðurin Henrik Evensen liggur framvegis á fyrsta plássi. Í kappingini um fjallastigini liggur Torkil framvegis á fyrsta plássi við øllum teimum stigunum, hann tryggjaði sær á fyrsta teini. Torkil hevur 45 stig framman fyri Evensen við 38 og Cerny úr Kekkia við 31 stigum. Ronde de l’ Oise endar í morgin. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg